《盐池十八韵》
宋代·王禹偁

极望似江沱，漫漫起素波。
两池泉不竭，万古利还多。
场吏输年泉，畦丁奉月课。
收时车并载，种处地先磨。
碎颗珠淩乱，乾声玉切瑳。
岸平开雪苑，渠渗坼银河。
众鹄齐翔舞，群羊自寝讹。
本源皆泻卤，异端亦咸鹾。
沫讶浮鸥鹭，津堪渍蚌螺。
煮劳轻渤澥，煎苦笑牂牁。
雨打重归水，庵盛更覆蓑。
盬风吹作片，烈日晒成垛。
海末知难及，蕃青的不过。
惠人餐罔阙，均□赋无颇。
涿鹿城虽近，蚩尤血若何。
有时红烂漫，是处白嵯峨。
润下终资国，灵长任酌蠡。
江梅须待我，金鼎始能和。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。